[{"text_idx": "#000007", "text": "Dyma lyfr newydd gan Vale\u0301riane Leblond. Efallai eich bod chi\u2019n gyfarwydd a\u0302 gwaith celf Vale\u0301riane ar o\u0302l darllen ei llyfr hyfryd Y Cwilt. Mae\u2019r llyfr yma, Siani Pob Man, yr un mor drawiadol ac yn nodweddiadol o waith celf gain a sylwgar Vale\u0301riane. Mae lliwiau\u2019r gynfas yn ein hatgoffa\u2019n gryf o dywod y traeth, ac fe gewch chi wybodaeth ddiddorol yng nghefn y llyfr am y broses o beintio\u2019r darluniau. Awdur y testun yw Morfudd Bevan, curadur yn y Llyfrgell Genedlaethol, sydd a\u0302 chysylltiadau a'r ardal."}, {"text_idx": "#000008", "text": "Cyn darllen y stori, mi wna\u0302i gyfaddef, wnes i ddim sylweddoli mai stori am hanes person go iawn oedd hon. Roedd Jane Leonard, neu \u2018Siani Bob Man\u2019 fel yr oedd hi\u2019n cael ei hadnabod, yn gymeriad adnabyddus o ardal Cei Bach, Ceredigion ar ddiwedd y bedwaredd ganrif ar bymtheg."}, {"text_idx": "#000009", "text": "Yn aml iawn, byddai Siani i\u2019w gweld yn eistedd tu allan i\u2019w bwthyn gwyngalchog ger y traeth, yn amlach na pheidio, gyda\u2019i ieir. Yn dipyn o gymeriad ecsentrig, daeth yn boblogaidd gydag ymwelwyr ac yn o\u0302l y so\u0302n, byddai\u2019n canu rhigymau neu\u2019n dweud ffortiwn yr ymwelwyr, yn ogystal a\u0302 gwerthu cardiau post."}, {"text_idx": "#000010", "text": "Mae hi mor bwysig ein bod ni\u2019n cofio unigolion hynod fel Siani Pob Man, ac maen nhw\u2019n rhan bwysig o\u2019n hanes lleol. Fedra i feddwl am ambell i gymeriad lleol o fy ardal i sydd bellach wedi\u2019n gadael ni, a does neb fawr callach eu bod nhw erioed wedi bod. Dwi\u2019n falch felly, bod yr awdur wedi penderfynu rhannu\u2019r stori yma, i sicrhau bod stori Siani Pob Man yn parhau drwy\u2019r oesoedd wrth i ni ddarllen amdani."}, {"text_idx": "#000011", "text": "Diolch i waith ymchwil dyfal yr awdur a gwaith celf Vale\u0301riane sy\u2019n dod a\u0302\u2019r stori\u2019n fyw, mae hanes Siani\u2019n cael ei rannu gyda gweddill Cymru, tu hwnt i ardal Ceredigion. Yn sicr, mae darllen y llyfr yn esgus da i ymweld a\u0302.Chei Newydd tro nesaf dwi\u2019n yr ardal."}, {"text_idx": "#000018", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000019", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]